Polisie by toets tussen Springbokke en Ierland | Maroela Media
Polisie by toets tussen Springbokke en Ierland
9 Junie 2016
Foto: GB Jordaan
Die Suid-Afrikaanse Polisiediens het Donderdag bevestig hy sal Saterdag ŉ swaar teenwoordigheid by Nuweland in Kaapstad hê te midde van dreigemente dat die Springbokke se eerste toets ontwrig gaan word.
“Die SAPD en rolspelers in die veiligheid- en sekuriteitsbedryf beskou hierdie dreigemente in ŉ baie ernstige lig,” het die Wes-Kaapse polisie in ŉ verklaring gesê. “Ons het streng sekuriteitsmaatreëls in plek gestel om die byeenkoms te beveilig en die minimum of geen ontwrigting nie, te verseker.”
Maroela Media het vroeër berig die ANC-jeugliga het onderneem om nie enige Springbok-rugbywedstryde te ontwrig nie.
Die ANC-jeugliga het vroeër gedreig om rugbywedstryde te ontwrig weens ŉ gebrek aan transformasie in die sport. Die organisasie het intussen met SA Rugby vergader en is glo “tevrede met die liggaam se toewyding om die span te transformeer” en dat die span, wat Saterdag op Nuweland gaan uitdraf, “die mees getransformeerde span in die geskiedenis sal wees”.
Die polisie sal egter op volle gereedheid bly en toeskouers vir die rugbywedstryd tussen die Springbokke en Ierland, sal aan streng sekuriteitsmaatreëls moet voldoen.
“Alle toeskouers sal deursoek word, en indien hulle verbode items by hulle het, of enige item wat rassisme uitbeeld, sal hulle toegang geweier word, en moontlik onderwerp word aan strafregtelike vervolging,” het die polisie gesê.
“Toeskouers wat aggressiewe gedrag tydens die geleentheid toon, en wat weier om ag te slaan op waarskuwings, sal onmiddellik uit die stadion begelei word. Daar sal ook ŉ streng beleid wees om nie enige toeskouers toe te laat wat onder die invloed van alkohol is nie, om toeskouergeweld en/of beserings as gevolg van uitermatige alkoholgebruik, te verhoed.”
[Video] Is resessie SA se voorland?
Man sterf ná hy uit boom val
Wie is rotsvas in die laaste vesting?
Dit lyk meer of die polisie teen die toeskouers wil optree…!1
Mense moet die toets boicot en dit op tv kyk! Dan steur jy niemand en het nie nodig om te vrees vir geweld nie…. tensy jy n kwaai vrou het! Hahahahaàà!!!
Alles in hierdie land het in n hartseer tragedie verval. Die uitsien en opgewondenheid na hierdie toets is sekerlik gedemp.
Die ANC regering wil sportkwotas instel en die ANC wil die wedstrijd ontwrig, maar die SAPD wat deur die ANC regering beheer word, moet dir ontwrichting keer. Ek verstaan dit nie.
Polisie kan maar gaan kyk …die keer bly ons weg